b'\n_START_ARTICLE_\nTieteellinen teoria\n_START_PARAGRAPH_\nTieteellinen teoria on hyvin perusteltu selitys ilmi\xc3\xb6lle, joka on saavutettu k\xc3\xa4ytt\xc3\xa4en tieteellist\xc3\xa4 menetelm\xc3\xa4\xc3\xa4 ja on toistuvasti vahvistettu havaintojen ja kokeiden kautta. Kuten enimm\xc3\xa4t (ellei kaikki) tieteelliset tiedon muodot, tieteelliset teoriat ovat luonteeltaan induktiivisia ja pyrkiv\xc3\xa4t olemaan ennustavia ja selitt\xc3\xa4vi\xc3\xa4._NEWLINE_Tieteellisen teorian vahvuus riippuu sill\xc3\xa4 selitett\xc3\xa4viss\xc3\xa4 olevien ilmi\xc3\xb6iden monimuotoisuudesta sek\xc3\xa4 sen tyylikkyydest\xc3\xa4 ja yksinkertaisuudesta (ks. Occamin partaveitsi). Sit\xc3\xa4 mukaa kun lis\xc3\xa4\xc3\xa4 tieteellist\xc3\xa4 todistusaineistoa ker\xc3\xa4\xc3\xa4ntyy, tieteellinen teoria voi tulla hyl\xc3\xa4tyksi tai muutetuksi, jos se ei sovi uusiin empiirisiin havaintoihin\xc2\xa0\xe2\x80\x93 t\xc3\xa4m\xc3\xa4n kaltaisissa tilanteissa kaivataan t\xc3\xa4sm\xc3\xa4llisemp\xc3\xa4\xc3\xa4 teoriaa. Tietyiss\xc3\xa4 tapauksissa v\xc3\xa4hemm\xc3\xa4n t\xc3\xa4sm\xc3\xa4llist\xc3\xa4 ja muuttamatonta teoriaa voidaan edelleen k\xc3\xa4ytt\xc3\xa4\xc3\xa4 teoriana, jos siit\xc3\xa4 on (pelk\xc3\xa4st\xc3\xa4\xc3\xa4n sen yksinkertaisuuden ansiosta) hy\xc3\xb6ty\xc3\xa4 approksimaationa tiettyjen olosuhteiden vallitessa (esim. mekaniikan peruslakien k\xc3\xa4ytt\xc3\xb6 approksimaationa erityiselle suhteellisuusteorialle nopeuksilla, jotka ovat pieni\xc3\xa4 suhteessa valon nopeuteen)._NEWLINE_Tieteelliset teoriat ovat koeteltavia ja tekev\xc3\xa4t falsifioitavia ennustuksia. Ne kuvaavat tietyst\xc3\xa4 luonnollisesta ilmi\xc3\xb6st\xc3\xa4 vastuussa olevia kausaalisia tekij\xc3\xb6it\xc3\xa4 ja niit\xc3\xa4 k\xc3\xa4ytet\xc3\xa4\xc3\xa4n selitt\xc3\xa4m\xc3\xa4\xc3\xa4n ja ennustamaan fyysisen maailmankaikkeuden piirteit\xc3\xa4 tai tiettyj\xc3\xa4 tiedustelun alueita (esim. s\xc3\xa4hk\xc3\xb6, kemia, t\xc3\xa4htitiede). Tieteilij\xc3\xa4t k\xc3\xa4ytt\xc3\xa4v\xc3\xa4t teorioita perustana uuden tieteellisen tiedon saavuttamiseksi sek\xc3\xa4 saavuttamaan teknologian keksimisen ja sairauden parantamisen kaltaisia p\xc3\xa4\xc3\xa4m\xc3\xa4\xc3\xa4ri\xc3\xa4. Tieteelliset teoriat ovat luotetuin, t\xc3\xa4sm\xc3\xa4llisin ja kattavin tieteellisen tiedon muoto. T\xc3\xa4m\xc3\xa4 eroaa suuresti \xe2\x80\x9cteoria\xe2\x80\x9d -termin yleisest\xc3\xa4 k\xc3\xa4yt\xc3\xb6st\xc3\xa4, joka viittaa siihen, ett\xc3\xa4 jokin on perusteeton ja spekulatiivinen.\n_START_SECTION_\nTeorioiden muodostuminen\n_START_PARAGRAPH_\nTieteelliseen menetelm\xc3\xa4\xc3\xa4n liittyy hypoteesien ehdottaminen ja testaaminen niin, ett\xc3\xa4 ensin ennustetaan hypoteesin perusteella tulevien kokeiden lopputulokset ja sitten tehd\xc3\xa4\xc3\xa4n kyseiset kokeet ennustusten todenper\xc3\xa4isyyden tarkistamiseksi. T\xc3\xa4m\xc3\xa4 tuottaa todistusaineistoa joko hypoteesin puolesta tai sit\xc3\xa4 vastaan. Kun riitt\xc3\xa4v\xc3\xa4n paljon kokeellista aineistoa on ker\xc3\xa4\xc3\xa4ntynyt tietyll\xc3\xa4 tiedustelun alueella, tieteilij\xc3\xa4t voivat ehdottaa mahdollisimman suurta osaa aineistoa kattavaa, selitt\xc3\xa4v\xc3\xa4\xc3\xa4 kehyst\xc3\xa4. My\xc3\xb6s selityst\xc3\xa4 testataan. Jos selitys t\xc3\xa4ytt\xc3\xa4\xc3\xa4 vaaditut kriteerit (ks. yll\xc3\xa4), silloin selityksest\xc3\xa4 tulee teoria. T\xc3\xa4m\xc3\xa4 voi vied\xc3\xa4 useita vuosia, koska riitt\xc3\xa4v\xc3\xa4n todistusaineiston ker\xc3\xa4\xc3\xa4minen voi olla vaikeata tai monimutkaista._NEWLINE_Sitten kun kaikki kriteerit t\xc3\xa4yttyv\xc3\xa4t, selityksest\xc3\xa4 tulee laajasti hyv\xc3\xa4ksytty tieteilij\xc3\xb6iden keskuudessa (ks. tieteellinen konsensus) parhaana mahdollisena selityksen\xc3\xa4 ainakin joillekin ilmi\xc3\xb6ille. Se olisi silloin tehnyt ennustuksia, joita edelliset teoriat eiv\xc3\xa4t kyenneet selitt\xc3\xa4m\xc3\xa4\xc3\xa4n tai eiv\xc3\xa4t kyenneet ennustamaan t\xc3\xa4sm\xc3\xa4llisesti. Se olisi my\xc3\xb6s kest\xc3\xa4nyt v\xc3\xa4\xc3\xa4rent\xc3\xa4misen yrityksi\xc3\xa4. Tieteellinen yhteis\xc3\xb6 olisi arvioinut todistusaineiston vahvuutta ja lukuisat itsen\xc3\xa4iset tutkijaryhm\xc3\xa4t olisivat toistaneet t\xc3\xa4rkeimm\xc3\xa4t kokeet._NEWLINE_Teorioiden ei tarvitse olla t\xc3\xa4ydellisen t\xc3\xa4sm\xc3\xa4llisi\xc3\xa4, jotta niist\xc3\xa4 olisi hy\xc3\xb6ty\xc3\xa4. Esimerkiksi mekaniikan peruslakien tekemien ennustusten tiedet\xc3\xa4\xc3\xa4n olevan ep\xc3\xa4t\xc3\xa4sm\xc3\xa4llisi\xc3\xa4 suhteellisuusteorian alueella, mutta ne ovat l\xc3\xa4hes t\xc3\xa4ysin oikeassa suhteellisen alhaisilla nopeuksilla. Kemiassa on olemassa useita teorioita happo-em\xc3\xa4sreaktioille, kukin antaen hyvin erilaisen selityksen happojen ja em\xc3\xa4sten k\xc3\xa4ytt\xc3\xa4ytymiselle, mutta kyseiset teoriat ovat silti eritt\xc3\xa4in hy\xc3\xb6dyllisi\xc3\xa4 kun ennustamme happojen ja em\xc3\xa4sten k\xc3\xa4ytt\xc3\xa4ytymist\xc3\xa4. Mink\xc3\xa4 tahansa tieteellisen tiedon tavoin, mik\xc3\xa4\xc3\xa4n teoria ei voi koskaan olla t\xc3\xa4ysin varma, koska tulevat kokeet voivat olla ristiriidassa teorian tekemien ennustusten kanssa. T\xc3\xa4st\xc3\xa4 huolimatta, tieteellisen konsensuksen tukemilla teorioilla on suurin varmuuden taso, jonka mik\xc3\xa4\xc3\xa4n tieteellinen tieto voi saavuttaa; esimerkkein\xc3\xa4 se, ett\xc3\xa4 kaikki kappaleet ovat painovoiman vaikutuksen alaisia ja se, ett\xc3\xa4 kaikki el\xc3\xa4m\xc3\xa4 maapallolla on polveutunut yhteisest\xc3\xa4 esivanhemmasta._NEWLINE_Jos teoriaa tukee riitt\xc3\xa4v\xc3\xa4n vahva todistusaineisto, se voidaan hyv\xc3\xa4ksy\xc3\xa4 vaikka kaikkia sen tekemi\xc3\xa4 merkitt\xc3\xa4vi\xc3\xa4 ennustuksia ei olisi testattu. Jotkut kokeet voivat esimerkiksi olla hyvin ep\xc3\xa4k\xc3\xa4yt\xc3\xa4nn\xc3\xb6llisi\xc3\xa4 tai teknisesti vaikeita toteuttaa. T\xc3\xa4m\xc3\xa4n vuoksi teoriat voivat tehd\xc3\xa4 ennustuksia, joita ei ole viel\xc3\xa4 tarkistettu tai todistettu v\xc3\xa4\xc3\xa4riksi; n\xc3\xa4iss\xc3\xa4 tapauksissa, ennustettuja lopputuloksia voidaan kuvailla ep\xc3\xa4virallisesti sanalla "teoreettinen". N\xc3\xa4it\xc3\xa4 ennustuksia voidaan testata my\xc3\xb6hemmin. Jos ennustukset osoittautuvat v\xc3\xa4\xc3\xa4riksi, t\xc3\xa4m\xc3\xa4 voi johtaa teorian korjaukseen tai sen hylk\xc3\xa4\xc3\xa4miseen.\n_START_SECTION_\nTeorioiden muuttuminen ja kehittyminen\n_START_PARAGRAPH_\nJos teorian ennustuksien kanssa ristiriidassa olevia kokeellisia tuloksia havaitaan, tieteilij\xc3\xa4t ensin arvioivat oliko kokeen suunnitelma j\xc3\xa4rkev\xc3\xa4. Jos kokeen suunnitelmasta ei l\xc3\xb6ydet\xc3\xa4 virheit\xc3\xa4, tieteilij\xc3\xa4t yritt\xc3\xa4v\xc3\xa4t toistaa kokeet itsen\xc3\xa4isesti. T\xc3\xa4m\xc3\xa4n j\xc3\xa4lkeen aletaan etsi\xc3\xa4 tapoja, joilla teoriaa voitaisiin mahdollisesti parantaa. Ratkaisu voi vaatia pieni\xc3\xa4 tai suuria muutoksia teoriaan. Lopputuloksena voi my\xc3\xb6s olla, ett\xc3\xa4 teoriaa ei muuteta lainkaan jos tyydytt\xc3\xa4v\xc3\xa4 selitys l\xc3\xb6ytyy teorian jo olemassa olevasta kehyksest\xc3\xa4. Teorioista tulee ajan my\xc3\xb6t\xc3\xa4 parempia kun per\xc3\xa4kk\xc3\xa4iset muutokset rakentuvat toistensa p\xc3\xa4\xc3\xa4lle ja ne saavuttavat suuremman t\xc3\xa4sm\xc3\xa4llisyyden ennustamisen suhteen. Tieteellisest\xc3\xa4 tiedosta tulee siten ajan my\xc3\xb6t\xc3\xa4 t\xc3\xa4sm\xc3\xa4llisemp\xc3\xa4\xc3\xa4 koska jokaisen teorian uuden version (tai t\xc3\xa4ysin uuden teorian) t\xc3\xa4ytyy olla ennustavampi ja selitt\xc3\xa4v\xc3\xa4mpi kuin sit\xc3\xa4 edelt\xc3\xa4nyt versio._NEWLINE_Jos teoriaan tehdyt muutokset vaikuttavat riitt\xc3\xa4m\xc3\xa4tt\xc3\xb6milt\xc3\xa4 uusien l\xc3\xb6yd\xc3\xb6ksien selitt\xc3\xa4miseksi, silloin voidaan tarvita uusi teoria. Teorioiden korvaukset tapahtuvat kuitenkin paljon harvemmin kuin teorioiden muutokset koska tieteellinen tieto on yleisesti ottaen kest\xc3\xa4v\xc3\xa4\xc3\xa4. Vanhaa teoriaa k\xc3\xa4ytet\xc3\xa4\xc3\xa4n kuitenkin siihen asti kun uusi teoria on ehdotettu ja hyv\xc3\xa4ksytty. T\xc3\xa4m\xc3\xa4 on siksi koska se on edelleen paras tarjolla oleva selitys lukuisille muille ilmi\xc3\xb6ille; teorian ennustuskyky on varmennettu muissa konteksteissa. Esimerkiksi vuonna 1859 tiedettiin, ett\xc3\xa4 Merkuriuksen perihelin kiertyminen rikkoi mekaniikan peruslakeja, mutta teoria s\xc3\xa4ilyi parhaana selityksen\xc3\xa4 kunnes yleiselle suhteellisuusteorialle ker\xc3\xa4\xc3\xa4ntyi riitt\xc3\xa4v\xc3\xa4sti todistusaineistoa. Muutosten sykli johtaa siihen, ett\xc3\xa4 lukuisten eri tieteilij\xc3\xb6iden panokset sis\xc3\xa4llytet\xc3\xa4\xc3\xa4n teoriaan ajan my\xc3\xb6t\xc3\xa4 vaikka sen olisi aluksi ehdottanut yksi tai useampi henkil\xc3\xb6._NEWLINE_Muutosten j\xc3\xa4lkeen hyv\xc3\xa4ksytty teoria kykenee selitt\xc3\xa4m\xc3\xa4\xc3\xa4n useampia ilmi\xc3\xb6it\xc3\xa4 ja sill\xc3\xa4 on suurempi ennustuskyky (jos sill\xc3\xa4 ei olisi, muutoksia ei olisi tehty); t\xc3\xa4m\xc3\xa4 uusi selitys on t\xc3\xa4m\xc3\xa4n j\xc3\xa4lkeen avoin uusille muutoksille tai korvaukselle. Jos teoria ei tarvitse muutoksia toistetuista kokeista huolimatta, t\xc3\xa4m\xc3\xa4 viittaa siihen, ett\xc3\xa4 teoria on hyvin t\xc3\xa4sm\xc3\xa4llinen. T\xc3\xa4m\xc3\xa4 tarkoittaa my\xc3\xb6s, ett\xc3\xa4 hyv\xc3\xa4ksytyt teoriat ker\xc3\xa4\xc3\xa4v\xc3\xa4t todistusaineistoa ajan my\xc3\xb6t\xc3\xa4. Se kuinka pitk\xc3\xa4\xc3\xa4n teoria (tai mik\xc3\xa4 tahansa sen periaatteista) on hyv\xc3\xa4ksytty viittaa sit\xc3\xa4 tukevan todistusaineiston vahvuuteen.'